После прекида савезничке офанзиве крајем 1916. године, Солунски фронт се стабилизовао и настала је рововска војна, која ће трајати скоро две године. За то време Антанта је запала у велику кризу. У Фебруарској револуцији 1917. године, збачен је цар Николај II. То се неповољно одразило на руску војску и њену даљу улогу у борбама на свим фронтовима. И у француској војсци су избиле разне побуне, међутим оне су убрзо угушене. На Западном фронту формирана је англо-француска команда, која није дала значајније резултате, док је са друге стране Италија претрпела тежак пораз у бици код Капорета. Један део англо-француских трупа је брзом интервенцијом спасио Италију потпуне катастрофе. Победом Октобарске револуције у Русији, најмасовнија руска армија је обуставила борбу и изашла из рата. Тиме су Централне силе добиле предност и пребацивањем својих трупа са Источног фронта на остале фронтове, покушале да реше Први светски рат у своју корист. Међутим, у том периоду на страну Антанте улази САД и попуњава празнину, која је настала изласком Русије из рата. Због неповољног развоја догађаја на осталим фронтовима, савезничке снаге су остале у стању ишчекивања.